Mogens Lorentzen
Mogens Lorentzen, 1892-1953, dansk maler og forfatter. Efter uddannelse på bl.a. Kunstakademiet 1914-16 vakte Lorentzen opmærksomhed med ekspressionistiske billeder som Liebknecht, Berlin november 1918 (1919). Han udviklede dog snart en mere klassicistisk og lyrisk præget udtryksform og udførte en række udsmykningsopgaver, bl.a. til Stærekassen (1929-31), Arbejderhøjskolen i Roskilde (1930-31) og restaurant Frascati i København (1934). Mogens Lorentzen var medarbejder ved tidsskrifterne Klingen og Kritisk Revy, og flere af hans viser blev anvendt i Poul Henningsens revyer, fx ABC-visen (1922), sunget af Liva Weel i revyen På Ho'det (1929). Kendt og populær blev han især for sine noveller og radiocauserier, ofte præget af en munter, bevidst dagligdags københavnertone. Romanen Familien Gelinde (1938) blev filmatiseret i 1942; Døden leger (1944) og Ormen i Hjertet (1945) er kriminalromaner. Sangene Mor Danmark og Juletræet med sin pynt (melodi af hhv. Knudåge Riisager og Egil Harder) er begge fra 1938 og blev optrykt i samlingen af radiocauserier — og så videre (1939).